በአሜሪካ እና ቻይና የተጀመረው የንግድ ጦርነት ተባብሶ ቀጥሏል
በአሜሪካ እና ቻይና የተጀመረው የንግድ ጦርነት አሁንም ተባብሶ እንደቀጠለ ነው፡፡በዓለማችን ላይ የግዙፍ  ኢኮኖሚ ባለቤት የሆኑት አሜሪካ እና ቻይና በቀረጥ ሳቢያ ከፍተኛ እሰጣ ገባ ውስጥ ከገቡ ሰነባብተዋል፡፡የዘርፉ ተንታኞች እንደሚሉት ከሆነም እየተካረረ የመጣው የሁለቱ ሀገራት የንግድ ጦርነት ለአለም ኢኮኖሚ ጥሩ አንድምታን የሚፈጥር  ስላልሆነ ሀገራቱ ነገሩን ለማርገብ ከበስተጀርባ የሚያደርጉትን ድርድር አጠናክረው መቀጠል ይኖርባቸዋል፡፡የአሜሪካው ፕሬዚዳንት ዶናልድ ትራምፕ በቻይና ምርቶች ላይ ማዕቀብ መጣላቸው የቅርብ ጊዜ ትውስታ ነው፡፡ፕሬዚዳንቱ በቻይና ላይ እስከ 100 ቢሊየን የአሜሪካን ዶላር የሚደርስ አዲስ ቀረጥ ይፋ እንዲደረግ ባለስልጣናቶቻቸውን ስለማዘዛቸው መረጃዎች እያመለከቱ ይገኛሉ፡፡ቻይናም ፕሬዚዳንት ትራምፕ እያስተላለፉት ለሚገኘው ማዕቀብ መልስ እየሰጠች ዛሬ ላይ የደረሰች ሲሆን በቅርቡም  ከአሜሪካ ወደ ቻይና በሚገቡ በአኩሪ አተር፣ በአውሮፕላን፣ በመኪና እና በተለያዩ የኬሚካል ምርቶች ላይ ቀርጥ እንደጣለች አስታውቃለች።ቻይና ከአሜሪካ ጋር የገባችው የንግድ ውዝግብ እንደማያሳስባትና ለማንኛውም የውጭ ጫና እጅ እንደማትሰጥ የሀገሪቱ ባለስልጣናት እየገለጹ ይገኛሉ፡፡በዚሁ የንግድ ጦርነት ዙሪያ ላይ የቻይናው የውጭ ጉዳይ ሚኒስተር ዋንግ  ዪ ከራሺያው አቻቸው ሰርጌ ላቭሮቭ ጋር በሞስኮ ውይይት አካሂደዋል፡፡የውጭ ጉዳይ ሚኒስትሩ በውይይታቸውም አሜሪካ ቻይናን የንግድ ማእቀብ ኢላማዋ አድርጋ በምታደርግው እንቅስቃሴ ስህተት እየፈጸመች ነው ሲሉ ተናግረዋል፡፡ሚኒስትሩ አክለውም አሜሪካ በቻይና ላይ እየጣለችው ላለው ቀረጥ ሀገራቸው ተመሳሳይ አጸፋን እየሰጠች ትገኛለች ብለዋል፡፡የቅርብ ጊዜ ማዕቀብ በማስታወስ ሀገሪቱ እየወሰደች ያለው የአጸፋ እርምጃም የቻይና መንግስት እንደ ሉዓላዊ መንግስት ራስን ለመከላከል ብቸኛ መፍትሄ አድርጎ ባስቀመጠው አቅጣጫ መሰረት የተተገበረ ስለመሆኑም አውስተዋል፡፡አሜሪካና ቻይና የአለማችን ሀያላን ሀገራት እንደመሆናቸው መጠን እርስ በእርስ መከባበር እና በእኩልነት ላይ የተመሰረተ ግንኙነት ሊኖራቸው ይገባል ሲሉ የቻይናው የውጭ ጉዳይ ሚኒሰትር ዋንግ ዩ አሳስበዋል፡፡(ምንጭ፤ሲጂቲኤን እና ቢቢሲ)